ปัจจัยความเสี่ยง

การบริหารความเสี่ยงเป็นสิ่งสำคัญ โดยเฉพาะเมื่ออยู่ภายใต้สถานการณ์ทางเศรษฐกิจในปัจจุบัน
และบริษัทฯ ได้ตระหนักถึงความเสี่ยงในการดำเนินธุรกิจเป็นอย่างดี
และพยายามบริหารจัดการความเสี่ยงด้วยความรอบคอบ ซึ่งปัจจัยเสี่ยงที่ธุรกิจเผชิญ ได้แก่

1.  ความเสี่ยงในด้านการผลิต

ในช่วงปีที่ผ่านมา ราคาวัสดุก่อสร้างมีความผันผวนอย่างมาก โดยเฉพาะราคาเหล็ก
โดยในช่วงครึ่งแรกของปีราคาวัสดุก่อสร้างเพิ่มสูงขึ้นตามราคาน้ำมัน
และความต้องการบริโภควัสดุก่อสร้างในตลาดโลกที่ยังอยู่ในระดับสูง ขณะที่ในช่วงครึ่งหลังของปี
ราคาวัสดุก่อสร้างได้เริ่มปรับตัวลดลง ตามราคาน้ำมัน และการชะลอตัวของเศรษฐกิจโลก

จากภาวการณ์ดังกล่าว ทำให้บริษัทฯ วางแผนการผลิต และวางกลยุทธ์การขายได้ยากขึ้น
ซึ่งที่ผ่านมาบริษัทฯ ได้มีการวางแผนการผลิตอย่างดีทั้งในด้านระยะเวลา และงบประมาณ
ทำให้ทราบปริมาณวัตถุดิบ และระยะเวลาที่จะใช้อย่างแน่นอน
และการก่อสร้างแต่ละโครงการวัสดุบางอย่างต้องใช้ในปริมาณมาก ซึ่งบริษัทฯ
ได้ทำการเจรจาจัดซื้อวัตถุดิบกับผู้ขายหรือผู้ผลิตโดยตรง
ทำให้สามารถควบคุมต้นทุนการผลิตได้ในระดับหนึ่ง

2.  ความเสี่ยงในด้านการเมือง และเศรษฐกิจ

ปัญหาการประท้วงขับไล่รัฐบาล
ตลอดจนความขัดแย้งทางการเมืองระหว่างผู้สนับสนุนรัฐบาลกับผู้ต่อต้านรัฐบาล
ส่งกระทบต่อบรรยากาศที่ดีทางเศรษฐกิจ ทำให้ผู้บริโภคและนักลงทุนขาดความเชื่อมั่น
ตลอดจนวิกฤติเศรษฐกิจที่เกิดขึ้นในสหรัฐฯ และลุกลามไปยังประเทศอื่น ๆ ทั่วโลก
ที่ส่งผลกระทบต่อภาคธุรกิจส่งออก และการท่องเที่ยวของไทยในปี 2551
และยังมีแนวโน้มที่เศรษฐกิจไทยจะชะลอตัวต่อเนื่องในปี 2552 อาจนำไปสู่ปัญหาการเลิกจ้างงาน
ปัญหาการว่างงาน ความไม่มั่นใจในรายได้ในอนาคตของผู้บริโภค
ซึ่งเป็นอุปสรรคอย่างยิ่งต่อการตัดสินใจใช้จ่ายของผู้บริโภค

ปัจจัยดังกล่าว ต่างก็เป็นปัจจัยที่กระทบต่อความเชื่อมั่นของผู้บริโภค
และเป็นปัจจัยภายนอกที่ไม่สามารถควบคุมได้ อย่างไรก็ตาม บริษัทฯ
ได้ตระหนักถึงความสำคัญของปัจจัยเสี่ยงในด้านนี้ และดำเนินธุรกิจอย่างระมัดระวัง
โดยศึกษาทิศทางตลาด เพื่อนำมาประกอบในการวางแผนการผลิต และการขายอย่างรอบคอบ

3.  ความเสี่ยงในด้านการแข่งขันที่รุนแรง

ความต้องการซื้ออสังหาริมทรัพย์ที่ชะลอตัว
ส่งผลให้ผู้ประกอบการทั้งหลายต่างก็พยายามใช้กลยุทธ์ทางการตลาดต่าง ๆ
เพื่อให้สามารถปิดการขายได้อย่างรวดเร็ว เพื่อให้ไม่ต้องแบกภาระต้นทุนไว้นาน
และรักษาระดับยอดขายไว้ให้ได้ ตลอดจนต้องเร่งระบายสินค้าเก่า นโยบายราคาถูก ขายเร็ว
จึงเป็นนโยบายหลักที่ทุกบริษัทนำมาใช้ ภาวะสงครามราคาจึงเป็นเรื่องที่หลีกเลี่ยงไม่ได้

สำหรับบริษัทฯ จัดกลุ่มลูกค้าเป็น 4 กลุ่ม ได้แก่ เดอะเฟิร์ส (The First), เดอะไพรด์ (The
Pride), บ้าน กฤษดา (Baan Krisda), และเดอะคริส (The Kris)
และเสนอสินค้าที่เหมาะกับแต่ละกลุ่ม ในระดับราคาที่แตกต่างกัน
รวมทั้งได้ใช้มาตรการส่งเสริมการขายอย่างต่อเนื่อง อาทิ การให้ของแถม (จัดสวน เฟอร์นิเจอร์
แอร์ ฯลฯ) การให้ส่วนลด การให้ค่าตกแต่ง หรือการขายบ้านพร้อมอยู่ เป็นต้น นอกจากนี้ บริษัทฯ
ยังเป็นผู้สนับสนุนปฏิบัติการคืนกำไรสู่คนฟัง แจกบ้านมูลค่า 3,500,000 บาท ในโครงการกฤษดา
ซิตี้ เลค แอนด์ พาร์ค (บางนา – เทพารักษ์) ในกิจกรรม “FM 101 บ้านจัดฝัน” ของคลื่นวิทยุ
101 RR One ทั้งนี้ เพื่อเป็นการส่งเสริมภาพลักษณ์ที่ดีของบริษัทฯ
และเป็นอีกช่องทางหนึ่งที่ทำให้บริษัทฯ สามารถเข้าถึงกลุ่มลูกค้าเป้าหมายได้

4.  ความเสี่ยงในด้านสินค้าคงเหลือ

โครงการแนวราบของบริษัทฯ ส่วนใหญ่เป็นบ้านสร้างก่อนขาย ซึ่งต้องใช้เงินลงทุนของบริษัทฯ
ในการก่อสร้างบ้านก่อน ซึ่งในบรรยากาศที่อยู่ท่ามกลางความขัดแย้ง
และสถานการณ์ทางเศรษฐกิจที่เริ่มมีปัญหา ทำให้ยอดขายบ้านไม่เป็นไปตามเป้าหมายที่ตั้งไว้
อย่างไรก็ตาม บริษัทฯ ได้ชะลอการลงทุนในการขยายโครงการใหม่ในแนวราบมาเป็นเวลากว่า 2
ปีแล้ว แต่เน้นการปรับรูปแบบของสินค้าให้มีขนาด
และราคาตรงตามความต้องการของตลาดให้มากขึ้น โดยขยายเฟสจากโครงการเดิม
ซึ่งมีที่ดินที่ได้พัฒนาไว้แล้ว

ขณะที่โครงการคอนโดมิเนียมของบริษัทฯ เป็นโครงการขายก่อนสร้าง
และอยู่ในทำเลที่มีศักยภาพจึงยังไม่ประสบปัญหาด้านสินค้าคงเหลือ อย่างไรก็ตาม
ยังมีปัจจัยเสี่ยงจากภาวะเศรษฐกิจที่ถดถอย อาจทำให้มีการยกเลิกการโอนห้องชุด ซึ่งในกรณีนี้
บริษัทฯ ได้ลดความเสี่ยงโดยการคัดกรองลูกค้าที่จองห้องชุดในระดับหนึ่ง
และจากสิทธิประโยชน์ทางด้านภาษี และค่าธรรมเนียมการโอนต่าง ๆ
ที่ทางรัฐบาลประกาศออกมาคงจะมีส่วนช่วยลดความเสี่ยงในด้านนี้ได้อีกส่วนหนึ่ง

นอกจากนี้ ในส่วนของโครงการแนวราบ บริษัทฯ ได้จัดรายการส่งเสริมการขายอย่างต่อเนื่อง
ซึ่งก็ได้รับการตอบสนองเป็นอย่างดี อาทิ โครงการบ้านต้นทุนเดิม บ้านราคาพิเศษ
บ้านพร้อมเฟอร์นิเจอร์ครบชุด และให้เลือกรับระหว่างส่วนลดกับค่าตกแต่ง เป็นต้น

5.  ความเสี่ยงในด้านพฤติกรรมการบริโภคเปลี่ยนแปลง

ภาวะที่ผู้บริโภคขาดความเชื่อมั่นต่อแนวโน้มเศรษฐกิจของประเทศ
รวมถึงกำลังซื้อผู้บริโภคบางกลุ่มลดลง
ทำให้การเลือกซื้อที่อยู่อาศัยของผู้บริโภคในขณะนี้ได้ปรับเปลี่ยนไปตามสภาวะของตลาด
โดยเฉพาะในภาวะที่ตลาดมีการแข่งขันสูง และมีสินค้าออกสู่ตลาดจำนวนมาก
ทำให้ผู้บริโภคมีข้อเปรียบเทียบในแต่ละสินค้ามากขึ้น
รวมถึงสามารถที่จะเลือกซื้อที่อยู่อาศัยได้ในราคาที่ถูกลง และยิ่งตัดสินใจช้า
แนวโน้มราคาสินค้าก็ยิ่งถูกลง ทำให้ผู้บริโภคไม่จำเป็นต้องเร่งตัดสินใจ
หรือชะลอระยะเวลาการซื้อออกไปแบบไม่มีกำหนด

ในกรณีนี้ บริษัทฯ ได้หันมาเน้นการพัฒนาโครงการในกลุ่มของเดอะเฟิร์สมากขึ้น กล่าวคือ
เป็นบ้านขนาดไม่ใหญ่มาก ราคาไม่เกิน 3 ล้านบาท โดยอยู่ในทำเลที่มีศักยภาพ ได้แก่
โครงการธานนท์ กอล์ฟ วิว แอนด์สปอร์ต คลับ (รามอินทรา – ประชาร่วมใจ) โครงการกฤษดา
ซิตี้ กอล์ฟ ฮิลล์ (ปิ่นเกล้า – นครชัยศรี) โครงการ กฤษดา มารีน่า (ปิ่นเกล้า – นครชัยศรี)
โครงการกฤษดา ลากูน (ปิ่นเกล้า – พระราม 5) โครงการกฤษดา แกรนด์ พาร์ค (พหลโยธิน –
รังสิต) และโครงการกฤษดา แกรนด์ เลค (วงแหวน – อ่อนนุช)
ตลอดจนใช้มาตรการทางการตลาดต่าง ๆ เพื่อกระตุ้นยอดขายโครงการในกลุ่มอื่น ๆ อีกทั้งบริษัทฯ
ยังมีแผนที่จะพัฒนาโครงการใหม่เพิ่มเติมในบริเวณปิ่นเกล้า – พุทธมณฑลสาย 3

6.  ความเสี่ยงในด้านข้อกฎหมาย และข้อกำหนดของรัฐ

ในช่วงปี 2551 ได้มีการประกาศ พรบ.อาคารชุด (ฉบับที่ 4) พ.ศ. 2551
ออกมาแก้ไขและเพิ่มเติม พรบ.อาคารชุด พ.ศ. 2522 โดยมีผลบังคับใช้ตั้งแต่วันที่ 5 กรกฎาคม
2551 ที่ผ่านมา ซึ่ง พรบ. ดังกล่าวมีการเพิ่มบทนิยาม การจดทะเบียนอาคารชุด
(การกำหนดให้ข้อความหรือภาพที่โฆษณาเป็นส่วนหนึ่งของสัญญา กำหนดให้มีสัญญามาตรฐาน
การทำนิติกรรมต่าง ๆ) กรรมสิทธิ์ในห้องชุด (ค่าใช้จ่ายทรัพย์ส่วนกลาง พื้นที่ทรัพย์ส่วนกลาง
การถือครองกรรมสิทธิ์ของคนต่างด้าว) นิติบุคคลอาคารชุด (ข้อบังคับ ผู้จัดการ
คณะกรรมการควบคุมการจัดการ การประชุมใหญ่) เป็นต้น
นอกจากนี้ยังได้กำหนดบทลงโทษผู้ที่ฝ่าฝืนไว้ ซึ่งแต่เดิมไม่มีระบุ อาทิ สัญญาซื้อขาย
หากไม่ใช้ตามแบบมาตรฐานจะมีโทษปรับไม่เกิน 100,000 บาท
หรือพื้นที่ค้าขายไม่ถูกต้องตามเงื่อนไขที่กำหนด ปรับไม่เกิน 50,000
บาทและทุกวันตลอดเวลาที่ฝ่าฝืน เป็นต้น กล่าวโดยสรุป คือ
มีบทลงโทษสำหรับผู้ฝ่าฝืนทุกฝ่ายที่เกี่ยวข้องกับอาคารชุด

การบังคับใช้ พรบ. ดังกล่าว คุ้มครองผลประโยชน์ของผู้บริโภคมากขึ้น
และทำให้ผู้ประกอบการต้องวางแผนการพัฒนาโครงการอย่างเป็นระบบและครบถ้วน
ในส่วนของบริษัทฯ ได้เพิ่มความระมัดระวังในการพัฒนาโครงการให้มากขึ้น
โดยเฉพาะในเรื่องที่เกี่ยวกับการกำหนดให้การโฆษณาเป็นส่วนหนึ่งของสัญญา
ตลอดจนการจัดสรรพื้นที่ใช้สอยภายในโครงการที่ต้องมีสัดส่วนที่ชัดเจน

7.  ความเสี่ยงจากอัตราดอกเบี้ย

ความเสี่ยงจากอัตราดอกเบี้ยนี้เกิดขึ้นจากความผันผวนของอัตราดอกเบี้ยในตลาดในอนาคต
ซึ่งจะส่งผลกระทบต่อผลการดำเนินงานและกระแสเงินสดของบริษัทฯและบริษัทย่อย
บริษัทฯและบริษัทย่อยมีความเสี่ยงจากอัตราดอกเบี้ย
เนื่องจากมีเงินฝากกับสถาบันการเงินและเงินกู้ยืมเป็นจำนวนมาก
บริษัทฯและบริษัทย่อยมิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว

8.  ความเสี่ยงด้านการให้สินเชื่อ

บริษัทฯและบริษัทย่อยมีความเสี่ยงด้านการให้สินเชื่อที่เกี่ยวเนื่องกับลูกหนี้และรายได้ที่ยังไม่ถึงกำหนดชำระ
อย่างไรก็ตามเนื่องจากบริษัทฯและบริษัทย่อยจะไม่โอนกรรมสิทธิ์ในสินทรัพย์ที่ขายให้กับผู้ซื้อจนกว่าจะได้รับชำระมูลค่าตามสัญญาทั้งหมด
ดังนั้น บริษัทฯจึงไม่คาดว่าจะได้รับความเสียหายที่เป็นสาระสำคัญจากการเก็บหนี้